
Til Karin og Bjarne.


I gør verden et smukkere og


bedre sted!









Prolog


År 1803 på en gård i Lønne ved Vesterhavet.


– Nej, Satan… nej, jeg vil ikke … slip mig, mumlede pigen.


Hun havde svært ved at få vejret, noget tungt pressede hende ned mod gulvbrædderne, holdt hende fastlåst i sit greb.


– Nej, … Jeg vil ikke, … Jeg vil ikke med dig.


Hun forsøgte at åbne øjnene, at komme på benene og kæmpe imod ondskaben, der havde omsluttet hende. Panisk og med en sidste kraftanstrengelse knyttede hun hænderne, slog fra sig og skreg:


– Vig Satan … Jeg bliver aldrig din!


Pigen slog øjnene op. Gispende efter vejret fornemmede hun igen luften strømme ned i lungerne. Hun blinkede med øjnene. Mørket i rummet gjorde det umuligt for hende at se. Var hun alene? Nej! Hun kunne lugte Ham. Lugte Dyret mod sin hud. En sødlig, svovlagtig stank.


Han er herinde!


Kvalmen trængte sig på, og hun mærkede nu Bæstet sno sig i sit indre. Hun åbnede munden, og den sure mavesyre sved i halsen, da hun spyttede den ud.


– Du får mig aldrig, hviskede hun.


Et brag hørtes, da vestenvinden buldrede hen over taget. Skræmt så hun op.


Jeg må ud herfra!


Med hjertet hamrende i brystet kravlede hun hen til døren. Famlende efter dørhåndtaget, fandt hun det og trykkede håndtaget ned. Men forgæves. De havde låst døren. De havde overladt hende til hendes egen skæbne, … til Satan.


Det var ikke mange timer siden, de rettroende havde været samlet inde i stadsstuen. Kæmpet imod mørkets fyrste, forsøgt at fordrive de dæmoniske kræfter i hende. Men heller ikke denne gang var det lykkedes for dem. Hendes forbrydelser mod Gud måtte være store.


– Tilgiv mig, Fader, for jeg er svag, kun et barn og ved ikke, hvad jeg gør! Vis mig nåde og åbn denne dør! hulkede hun og sank ned på gulvet.


Hendes forældre havde dagligt skældt hende ud. Truet og advaret hende. Sagt, at hun var doven og egenrådig, at hun, i den almægtige Faders bog var et slet menneske. Og passede hun ikke på, var det ikke deres, men Guds straf, hun en dag fik at føle.


– Og så er der ingen kære mor, sluttede hendes far altid vredt af med at sige, men ordene stoppede aldrig pryglene fra hans stok.


For gårdejeren lod sig ikke narre. Vidste, at hans kone holdt hånden over deres eneste levende afkom, kunne hun slippe af sted med det. Og han hadede det, hvilket han ofte lod dem begge føle. Men han havde ikke rørt datteren længe. Ikke siden det skete! Ikke siden … faldet. For hun var ikke længere hans.


Pigen pressede ryggen mod døren og strammede grebet om dørhåndtaget. Hun ruskede hårdt i det, men lige lidt hjalp det.


– Mor … Jeg har brug for dig, jeg kan ikke mere. Du lovede …


Hun sank sammen på gulvet.


– … at hjælpe mig.


Hele hendes krop smertede, var fyldt med blå mærker og væskende sår. Den stank af forrådnelse. Hun ville snart dø. Udmattet begyndte hun at døse hen, da noget forstyrrede hende.


Hvad var det?


Hun løftede hovedet og spidsede ører. Var det vinden eller? Nej, nu var lyden der igen. Knirkende gulvbrædder. Der var nogen inde i stadsstuen, og vedkommende nærmede sig hende forsigtigt. Hun holdt vejret, satte sig op og lagde øret mod døren. Stilhed! Trætheden var væk. Overbevist om, at personen nu stod på den anden side af døren, hviskede hun håbefuldt:


– Mor?


Der kom intet svar, hjertet hamrede i brystet på hende. Tog hun fejl? Nej, der var nogen. Men hvem? Hun forsøgte igen:


– I Jesu navn, hjælp mig!


En svag raslen hørtes, og en nøgle blev sat i låsen. Hun holdt vejret, usikker på, om det var en ven eller fjende, der stod på den anden side, og som hun om lidt ville stå ansigt til ansigt med.


Nøglen passede ikke! Endnu et par nøgler blev prøvet, før et lille klik hørtes. Hun kom på benene.


Tak!


Gud havde hørt hendes bøn. Det gav et sæt i hende, da en velkendt stemme lavmælt sagde:


– Alt er klart.


Jeg vidste, at mor ville komme og hjælpe mig!


Pigen skulle til at åbne døren, da moren fortsatte:


– Du ved, hvad der skal gøres.


Det lille håb, der var blevet tændt ved lyden af hendes mors røst, slukkedes.


– Ja, mor.


– Gud velsigne og tilgive dig mit barn, var det sidste hun hørte, før knirkende gulvbrædder afslørede, at moren var på vej væk igen.


Tøvende lagde pigen hånden på håndtaget og trykkede det ned. Denne gang åbnedes døren ind til stadsstuen. Et øjeblik blev hun stående i døråbningen, før hun trådte ind i den fine stue. Lyset fra månen skinnede ind gennem vinduerne og ramte hendes blege ansigt.


Hun så ned ad sig selv og opdagede, at hun stadig bar det mærkværdige, sorte smykke, munken Johannes havde lagt om halsen på hende. Hånden søgte op til halssmykket med det hornede væsen. Det måtte være en amulet, men ikke en hun havde set andre bære. Hun vendte det om. Så på bagsiden et pentagram med spidsen pegende nedad. Det begyndte at brænde i hendes håndflade, og hun havde lyst til at flå det af. Men turde ikke. Munken var en hellig mand. At han havde givet hende det måtte være for at hjælpe hende, for at beskytte hende. Også selvom det ikke føltes sådan.


Uden at give slip på smykket fortsatte pigen ind i stadsstuen, forbi langbordet, hvor det tidligere på aftenen havde ligget i en sort æske ved siden af flasken med vievand, Bibelen og trækorset. Alt sammen, noget munken havde haft med sig og brugt til hendes djævleuddrivelse. Men hverken det eller hans bønner havde kunnet drive det onde på flugt. Hendes mor havde ret, der var kun én ting at gøre!


Hun skyndte sig videre, ud i den nordlige gang. Et svagt skær fra en halvåben dør viste hende vej gennem den mørklagte entré og ud i køkkenet.


Tak mor!


Snorkelyde hørtes inde fra alkoverne i opholdsrummet ved siden af køkkenet. Forældrene og pigen Stine lå og sov trygt og godt. Lysten til at gå ind til dem trak i hende, forestillede sig selv krybe ned til dem og mærke varmen fra deres kroppe. Men hun var ikke længere velkommen.


På køkkenbordet lå nogle knive. Forsigtigt lod hun en finger glide hen over deres blade, valgte den skarpeste af dem og så igen hen på døren ind til opholdsstuen med alkoverne. De frygtede hende. Ville hverken dele bord, seng eller gravplads med hende. Og snart ville de slette alle spor efter hende, snart ville ingen længere sige hendes navn.


Hun gik over til ildstedet, hvor hendes mor tilberedte måltiderne. Omhyggeligt begyndte hun at ridse initialerne C T S og et kors ind i skorstenshammeren over ildstedet. Vågnede forældrene eller Stine ved lyden af kniven mod skorstenen, betød det intet. Deres frygt for nattens djævelskab, frygten for hende, gjorde kun, at de rykkede tættere sammen. Hun stoppede pludselig.


Hvilken måned er det egentlig?


Hun huskede det ikke længere. I starten havde hun været låst inde i gæstekammeret. Dagslyset gennem vinduet havde gjort det muligt for hende at tælle dagene. Men efter at hendes far havde bygget sortekammeret, beordret af munken Johannes, og kastet hende ind i dets mørke, flød dag og nat hurtigt sammen. Og hun vidste, at før faldet var hun endnu ikke fyldt tretten år og var også sikker på, at hun ikke havde hørt forældrene fejre jul. Hun sluttede af med at indridse årstallet 1803.


Hun kunne ikke trække tiden længere og fortsatte lydløst videre ud i bryggerset. Da hun passerede gruekedlen, lod hun fingrene følge dens kant. Her ville hun aldrig stå igen og vaske tøj sammen med sin mor og Stine. Og havde hun passet sit arbejde, hjulpet til med vasketøjet, som hun havde fået besked på at gøre den dag, i stedet for at stikke af for at lege med kattekillingerne oppe på loftet, havde Gud måske ikke fordømt hende? Så havde han ikke skubbet hende ned ad stigen, så havde han aldrig skubbet hende fra sig?


Det sidste stykke vej ud til stalden, forbi karlekammeret henlå i totalt mørke. Kun høj snorken inde fra kammeret brød stilheden og fortalte hende, at Peder karl heller ikke havde hørt hende. Forsigtigt følte hun sig frem med hånden på den kølige væg, indtil en dør forhindrede hende i at gå længere.


Hængslerne på døren ud til stalden knirkede, da hun tøvende skubbede den op, usikker på, hvad hun ville finde. For selvom hendes mor havde sagt, at alt var klart, havde hun måske misforstået, hvad det betød.


Måske er mor bare gået i forvejen, måske venter hun på mig …?


Men, nej! Et stykke længere inde i stalden, på en skammel, stod en olielampe og brændte. Oven over hang et tykt reb, bundet som en løkke, ned fra en tværgående bjælke. Hendes mor havde tænkt på alt!


– Du må finde din frelse hinsides, søge Guds tilgivelse, og hvis ikke, så tag imod din straf, forvist og fordømt i al evighed til helvede!


Moren havde ikke set på hende, da hun hviskede ordene, blot skubbet en skål grød ind i sortekammeret og hurtigt lukket og låst døren igen.


Pigen fornemmede, at hun ikke var alene i stalden med dyrene og spejdede ud i mørket.


Bare Fjæs og Klumpen sover …


Engang havde hun ikke frygtet tosserne på gården eller skiftingerne, som folk på egnen sagde, at de var. Men nu blev hun selv regnet for mindre end dem. Og det vidste Klumpen og Fjæs godt. Hun strammede grebet om kniven, lyttede, men hørte kun dyrene rumstere i stalden og vindens susen udenfor.


Langsomt gik hun det sidste stykke vej hen over det ujævne staldgulv til skamlen og så op på løkken.


– Gør det ikke, Caroline!


Kniven gled ud af hånden på hende, og hun snurrede rundt ved lyden af stemmen, så fremmedartet for egnen, så frygtet for hende.


I mørket kunne hun ane skikkelsen af den høje, kutteklædte munk. Hun greb olielampen, holdt den hen imod ham, men han forblev en silhuet i natten, og hun trådte et skridt tilbage.


– Hvad laver du her? gispede hun, og følte skamlens kant mod sine bare ben.


– Jeg er kommet efter dig, Caroline!


Munkens ord forvirrede hende, og hun huskede heller ikke, at han nogensinde havde sagt hendes navn før nu. Han havde kaldt hende andre ting, en dæmon, en Jezabel, men havde aldrig brugt hendes navn. Og nu havde han gjort det hele to gange. Det føltes forkert.


Munken nærmede sig hende. Hun kunne stadig ikke se hans ansigt, der var skjult af kuttens store hætte. Men hun følte hans mørke øjne på sin krop og krympede sig.


Han trådte endnu et par skridt hen imod hende.


– Stop! Bliv, hvor du er.


Caroline havde ikke regnet med, at han ville gøre, som hun sagde, men det gjorde han. Så hun fortsatte:


– Du kan ikke hjælpe mig, du må gå.


– Livet er helligt og kun Guds at tage. Det gælder også for dig, Caroline.


– Det er for sent, Satan har taget mig!


– Nej! Det er ikke sådan, han arbejder.


– Jeg er uren … Jeg har tilhørt Ham siden faldet.


Munken rystede på hovedet.


– Jo, for Karen Hund så Ham selv, da far og mor tilkaldte hende, sagde Caroline, holdt en pause før hun hviskende fortsatte:


– Stine siger, at hun har hørt, at Karen rider på sin sorte hund, når Satan kalder hende til heksesabbat.


Det gav et sæt i Caroline, da hun mærkede munkens hånd på sin arm. Det forvirrede hende, at hun ikke havde set munken nærme sig, ikke hørt ham. Hvordan kunne det ske? Han tog olielampen fra hende og satte den på staldgulvet og så undersøgende på armen. Sårene efter Karen Hunds åreladninger sved, da hans lange fingre gled hen over dem.


– Hun er en fordrukken gammel kælling, der ikke ved noget. Og Stine er ikke andet end en dum tøs, der render med sladder, og hun burde passe mere på, sagde munken lavmælt.


En velkendt sødlig, svovlagtig lugt ramte Carolines næsebor! Panisk stirrede hun ud i staldens mørke, følte, at Dyret var et sted derude, at det var tæt på, og at hun snart ville se Bæstet!


En svag raslen af tøj hørtes, da munken skubbede hætten tilbage hen over sit sorte hår. Kutten åbnede sig en smule, og hun så, at han ikke længere havde det store guldkors om halsen. Deres øjne mødtes. Hun følte sig nøgen. Prøvede at se væk, men kunne ikke. Mærkede nu munkens hånd bevæge sig videre op ad hendes arm, hen over skulderen op til halsen.


– Satan tager kun det, der bliver tilbudt ham! mumlede han, og hun fornemmede hans fingre glide ind under det tynde stof i natskjortens halsåbning.


– Jeg er glad for, at du ikke har taget det af, fortsatte han, og tog om smykket, han havde givet hende.


Hun følte nu hans kølige hånd mod sit bryst. Prøvede at trække sig væk, men han gav ikke slip på smykket, og dets læderrem skar sig ind i hendes nakke.


– Hvorfor? stønnede hun af smerte.


– Det har altid tilhørt dig, Caroline.


Han slap taget om smykket, slap sit tag i hende. Alligevel kunne hun stadig mærke munkens hånd på sit bryst, på sin krop.


– Hvem er du?


– Din! smilede han, og så op.


– Jeg forstår ikke?


– Snart vil du … Det er nemlig din fødselsdag i dag, det er vores dag, Caroline!


De mørke øjne blottede lysten i ham.


– Vi er én og samme sjæl nu, du og jeg.


– … Jeg er kun et barn!


Munkens øjne gled sultent ned over hendes krop og stoppede ved fødderne.


– Ikke mere!


Hun fulgte hans blik ned ad sig. Blod dryppede, løb ned ad hendes ben og landede på skamlen og den ene fod.


– Du er klar, min pige.


– Nej!


Skræmt så hun på ham, tog fat i løkken og lagde den om halsen.


– Med blodet kommer …


Munken lænede sig ind mod hende, fangede med fingeren en bloddråbe.


– … synden! hviskede hun.


– Ja! smilede han, blottede tænderne og slikkede blodet af fingeren.


Mørket omsluttede hende, afstanden mellem dem forsvandt. Rørte han nu ved hende? Ja, det gjorde han. Og hans fingre føltes som slanger, der snoede sig ind og ud af hende, trak hende længere og længere ned mod afgrunden. Den sødlige, svovlagtige stank var nu overalt, og hun så skrækslagen på ham.


– Dig? stønnede hun.


– Ja, mig, sagde han.


– Vig bort!


Hun strammede rebet om halsen og sparkede skamlen væk under sig. Et rasende brøl hørtes fra munken, der sank i knæ, så op, løftede armene over hovedet og knyttede næverne.


– NEEJ …, HUN ER MIN, … MIN … IKKE DIN!


Uden at kæmpe imod rebet, der strammede til om halsen og lukkede af for den livgivende ilt, slap pigen ham først med blikket, da hun gled ind i mørket.


– Du slipper aldrig fra mig, jeg finder dig igen. hvæsede han vredt til den døende pige.


– Jeg finder dig altid!


Kuttens tunge klæder slog om munkens ben, da han sparkede stalddøren op og styrtede ud i natten.


En af køerne længere inde i stalden rørte uroligt på sig, og gårdkonens hoved kom til syne. Skræmt så hun skiftevis på sin døde datter og på stalddøren, der smækkede i vinden. Hun slog korsets tegn og skyndte sig væk.

Gemt af natten sneg en mandsperson sig ned ad Højskolevej i Kongens Lyngby. Forbi den afdøde kunstner Bjørn Wiinblads blå hus, der havde været både hans hjem og atelier, og som besøgende nu kunne få rundvisninger i. Men manden værdigede ikke stedet et blik, hastede bare videre ned ad den smalle vej, indtil den begyndte at slå små sving, og han nåede frem til sit mål, der lå som det sidste hus på den blinde vej. En ældre toetagers ejendom, godt skjult bag høje træer, og genbo til Frilandsmuseet.


Der var stadig lys tændt inde i huset. Han så på sit ur, var i god tid, og hev en krøllet pakke smøger op af lommen. Fiskede en halvrøget cigaret op, lagde den på læben og skulle netop til at tænde den, da han så gnisterne fra lighteren og ombestemte sig. Manden stak det hele tilbage i lommen og gav sig til at vente på de andre.


Indenfor i huset slukkede chefen for Frilandsmuseet lyset og listede op ad trappen til første sal, hvor konen forhåbentlig lå og sov nu. Han gabte og kørte hånden igennem sit kraftige, røde hår. Det havde været en lang, men god dag.


Han var kun lige mødt ind på arbejde, ovre på museet, da en journalist fra DR havde ringet til ham. De var i gang med at planlægge en ny dokumentarserie om heksejagten i Danmark i renæssancetiden og ville høre, om han kunne tænke sig at medvirke?


– Selvfølgelig! havde han hurtigt svaret.


Det var ikke første gang, DR henvendte sig til ham. Han var historiker og etnolog, med speciale i den danske bondekultur. Ud over at have skrevet bøger og holdt utallige gæsteforelæsninger på de fleste af landets universiteter havde han efterhånden også medvirket i flere af den slags dokumentarer. Han elskede at formidle Danmarkshistorien, og fordi serien blev vist på DR, ville den nå ud til et større publikum. Og han var god til at være på tv, fortalte hans kone ham ofte.


Når han fik denne form for henvendelser, begyndte han straks at brainstorme og gøre notater. Det havde givet ham flere gode ideer. Men heksejagten var en særlig mørk periode i dansk historie, og spørgsmålet var, om temaet var for makabert til Frilandsmuseet, om skrig fra fortidens torturofre og hekseafbrændinger var for barske.


Her kom familier med småbørn. De forventede at opleve gamle, danske gårde og huse i smukke, idylliske omgivelser. Ikke at overvære hekseretssager, tortur og henrettelser. Måske var det bedst at lade HEX Museet i Ribe, der var Danmarks eneste heksemuseum, og som havde specialiseret sig på området, stå for det.


De havde gjort et stort stykke arbejde og indsamlet utrolige mængder viden om dengang, i 1500-1600-tallet, man brændte levende mennesker på bålet på grund af samfundets angst for det onde. Tillige lå HEX Museet i Ribe, en by, hvor der havde været mange hekseprocesser, og hvor en af Danmarks kendteste hekse, skrædderkonen Maren Splids, døde på bålet i 1641.


Desuden vidste han, at de havde skrevet på deres hjemmeside, at museet ikke var egnet for børn under ti år, hvilket Frilandsmuseet ikke kunne gøre. Og det var jo heller ikke, fordi der slet ikke var nogen form for uhygge på museet i Sorgenfri. Hvert år afholdt de halloween i skolernes efterårsferie, ligesom de arrangerede årlige spøgelsesture ved samme tid for de lidt ældre børn og voksne.


Forsigtigt skubbede museumschefen døren op ind til soveværelset. Det henlå i mørke, han hørte sin kone vende sig i sengen. Hun sov ikke. Det gjorde hun sjældent, før han lå ved hendes side. Alligevel valgte han ikke at tænde lys, kravlede stille ned under dynen og lagde hovedet træt på puden.


Hvad er klokken? spurgte hun.


– Alt for mange, sov du bare videre.


Han trak let på smilebåndet, hørte hende trække dynen længere op og mærkede hende krybe ind til sig. De havde det godt sammen, ham og konen, her i huset på Højskolevej.


Det havde været en lang, men en god sæson på museet, og året var ved at rinde ud. En varm påske havde lokket mange familier ud på Frilandsmuseet. Overalt havde det vrimlet med børn, der var kommet for at se påskeharen, deltage i jagten på påskeæg eller prøve lykken i den sjove hønseskidningskonkurrence, hvor man efter hønsene råbte:


– Skid, skid, skid.


Vinderen af konkurrencen var den med nummeret, hønen først sked på.


Og sommerens guidede ture med H.C. Andersen som tema i den fynske landsby og Frøsnapperfestivalen havde igen i år været de helt store trækplastre og tiltrukket tusinder af besøgende. Det samme havde deres årlige halloweenfejring været, hvor gammel overtro bredte sig på museet i efterårsferien. Børnene mødte nordiske væsener, fik gode råd fra de kloge koner, bekæmpede trolde eller så trylleri og smagte på farligt slik. Og i aften havde de så afholdt årets sidste halloweentur for de ældre børn, og voksne, der ikke kunne få uhygge nok.


Nille, en dame, der efterhånden måtte være sidst i tresserne, hvis han huskede korrekt, og som havde arbejdet et par årtier på Frilandsmuseet som skuespiller, spillede heksen i aftenens spøgelsestur. Måske skulle han få en snak med hende, måske havde hun nogle gode ideer til, hvordan de kunne formidle heksejagten for børn på Frilandsmuseet? Hun havde et rigtigt godt tag på publikum og var desuden altid en fantastisk heks.


Han smilede. Jo, det havde været et godt år, og nu manglede de kun to weekender med juleåbent.


Et rigtigt godt år, bortset selvfølgelig fra mordet på Lønnestakgården.


En seriemorder havde udvalgt Frilandsmuseet som et af sine gerningssteder, havde hængt en ung kvinde i stalden på gården … En tragedie!


Fordi historien havde fået så meget presseomtale, havde interessen for gården været enorm, og han brød sig ikke om det. Han havde derfor besluttet, at den ikke skulle indgå i dette års halloweenture. Men på trods af mordet havde det heldigvis stadig været et godt og indbringende år for Frilandsmuseet.


Han sukkede, drejede hovedet i retning af sin kone og fornemmede et smil på hendes læber.


– Sov godt, Preben, hviskede hun.


–Sov godt, min skat, svarede han, og kyssede hende godnat.


Men han nåede kun lige at lægge sig til rette, før en svag banken forstyrrede dem, og de løftede hovederne og kiggede på hinanden.


– Hvem kan det være? udbrød Jette.


Igen lyden af en banken på deres hoveddør, denne gang højere.


Hun hørte sin mand stå ud af sengen og fortsatte:


– Hvem kommer rendende på sådan et tidspunkt midt om natten?


– Det er nok bare en af naboerne, bliv du nu bare i sengen, sagde Preben.


– Du med dit bare og bare, mumlede Jette og slog dynen til side, da hendes mand gik ud af soveværelset.


På vej ned ad trappen hørte han igen en banken på døren. Det undrede ham selvfølgelig også. Men omvendt følte han sig heller ikke urolig. Det var sikkert bare en af naboerne, der havde brug for hjælp. For hvem skulle det ellers være?


– Pas på! hørte Preben sin kone sige.


Så over skulderen, at hun var fulgt efter ham og stod øverst oppe på trappeafsatsen. Frygten i hendes stemme var tydelig, men han svarede først, da han kom helt hen til hoveddøren. Ud af spionøjet så han vedkommende og smilede. Henvendt til Jette, sagde han:


– Det er en af museets nattevagter, gå du nu bare tilbage i seng.


– Det er da et underligt tidspunkt at komme anstigende på, mumlede hun så højt, at hun var sikker på, at hendes mand hørte det.


– Hvornår skulle de ellers komme? svarede han.


Men Jette var allerede gået tilbage ind i soveværelset.


Preben havde straks genkendt den unge vagt, Oliven kaldte de ham vistnok. Jette havde selvfølgelig ret i, at det var et mærkeligt tidspunkt at dukke op på, hvilket han også ville lade den unge nattevagt vide. Men han havde på fornemmelsen, hvad det drejede sig om.


For et par måneder siden havde vagtchefen på Nationalmuseet været udsat for et groft overfald. De skyldige var stadig ikke fundet, og efterfølgende ønskede han ikke at vende tilbage til jobbet. Det var blevet besluttet at ansætte en udefra i stillingen, men det havde vist sig ikke at være helt problemfrit. Den nye vagtchef havde indført nye arbejdsrutiner, der ikke krævede ekstra tilførsel af penge, men som betød flere runderinger om natten. Ikke noget, der var blevet godt modtaget af nattevagterne, der hellere havde set en opgradering af alarmsystemet end en ekstra arbejdsbyrde, og der var efterhånden ikke mange af de oprindelige nattevagter tilbage. Måske var tiden allerede kommet til endnu et møde mellem den nye vagtchef og nattevagterne?


Preben besluttede sig for at ringe til direktøren for Nationalmuseet den næste dag og foreslå det.


Han åbnede døren og sendte Oliven et imødekommende smil.


– Godaft… var alt Preben nåede at sige, før han fik et brutalt slag på strubehovedet og mærkede, at der blev grebet fat i ham.


To høje mænd med ansigterne skjult bag masker, klædt i hvide beskyttelsesdragter som dem, der bruges af politiet, tvang ham i knæ. Samtidig ænsede han to andre mænd styrte forbi ham og op ad trappen. Han nåede kun lige at tænke på Jette, før han hørte højlydte råb fra hende oppe i soveværelset. Efterfulgt af bump og smertensudbrud fra hende, da de to mænd hårdhændet slæbte hende ned ad trappen.


– Av, lad være … Hvem er I? … Hvad vil I? … Hvad er det, der sker, Preben? råbte Jette, da hun fik øje på sin mand, der knælede nede i den store entré.


– Preben, sig noget, græd hun, men fik intet svar, da mændene trak dem ind i stuen og tvang dem i knæ.


Begge mærkede knivene mod deres struber.


Ind kom nu en høj skikkelse, klædt i en munkekutte. Han havde samme maske for ansigtet som de andre mænd, og den store hætte på munkekutten skjulte håret. Munkeskikkelsen standsede lige foran ægteparret.


– Preben, hvorfor siger du ikke noget? … Hvad vil de her mænd os? hulkede Jette, og det gik op for hende, at hendes mand gispede efter vejret, forsøgte at tale, men ikke kunne.


Jette så op på munken og sagde desperat til ham:


– Vi er ikke rige mennesker … Tag, hvad I vil have. Vi lover ikke at sige noget.


Men det eneste svar, hun fik fra ham, var, da han tog fingeren op foran læben og sagde:


– Ssh!


Men Jette blev ved:


– Hvad vil de os, Preben? … Er det nogen, du kender?


Igen prøvede hendes mand at svare, det blev kun til en rallen, begyndte at ryste på hovedet, men stoppede, da han fik øje på Oliven, der også var kommet ind i stuen og stod og så direkte på ham.


Den kutteklædte mand fulgte Prebens blik, så kort hen på den unge nattevagt, før hans øjne igen fangede Prebens. De så kort på hinanden. Munken slog armene beklagende ud til siden, trådte flere skridt baglæns og nikkede så til vedkommende, der pressede kniven mod Prebens strube. Preben greb instinktivt ud efter Jettes hånd, men manden bag ham var hurtigere. Kniven flænsede Prebens hud op og lagde et dybt snit tværs over hans hals. Blodet pumpede i kaskader ud af det åbne sår, og Preben faldt forover, før han nåede at få fat på sin kone.


Et skrig hørtes fra Jette, da hun så sin mand knalde hovedet ned i gulvet.


– PREBEN!


Hun mærkede, at der ikke længere var nogen, der holdt hende tilbage, kastede sig mod sin mand, ville hjælpe ham og kæmpede med at få ham vendt om på ryggen.


– Jeg er her, skat … Jeg er hos dig! sagde hun og så panisk på ham, der stirrede tilbage på hende med vidt opspærrede øjne.


Igen stod en stråle af blod ud fra hans hals, og denne gang ramte den Jette i ansigtet og håret. Hurtigt fik hun lagt hænderne på det pulserende sår i et forsøg på at stoppe blødningen. men hvæselydene, der efterfølgende hørtes fra Preben, fik hende til at lette trykket af frygt for, at hun gjorde det værre for ham, hvilket kun resulterede i, at blodet nu begyndte at pible ud mellem hendes fingre. Hun så op på munkeskikkelsen, der stod og stirrede tilbage på dem.


– I må hjælpe ham, ring 112, vil I ikke nok hjælpe os, bønfaldt hun, og så hurtigt rundt på mændene, der kom nærmere.


Pibelyde efterfulgt af en rallen hørtes fra Preben, der kæmpede for at hive luft ind, men blodet var allerede i gang med at fylde hans lunger.


– I Guds navn, hjælp min mand! græd Jette.


Men ingen af de seks mænd reagerede på hendes tårer, blev bare stående tavse i en ring rundt om hende.


Hun så på Preben og strøg ham kærligt hen over håret med en blodig hånd. Han bevægede læberne hurtigt, men det eneste der kom ud af hans mund, var blod.


– Hvad er det du prøver at sige, skat?


Jette lagde øret ned til hans mund.


– Jeg forstår ikke?


Men så kom hun i tanke om noget, søgte munkens øjne.


– Vi har et pengeskab gemt i soveværelset, i klædeskabet. Koden er 9701, snøftede hun.


Voldsomme kramper skød pludselig op gennem hendes mands krop, og hun så smerte og angst fylde hans øjne. Så blev kroppen slap, og sekunder senere forsvandt livet fra ham.


Et smertensskrig fra Jette skar igennem stuen, og hun lagde grædende sin kind mod Prebens.


– Du må ikke forlade mig, bliv hos mig, hører du? græd hun og ruskede blidt i ham.


En lyd bag hende, fik blodet til at stivne i hendes årer, og sorgen blev skubbet til side af frygten. Det var ikke ovre endnu!


Nervøst så Jette sig over skulderen. De stod der stadig, alle med blikket rettet direkte mod hende. Et sidste kys på sin mands læber, før hun så ud mod entréen og ud på hoveddøren! Forsigtigt begyndte hun at kravle væk fra ham og i dørens retning.


Uden at se sig tilbage krøb hun hen over gulvet og efterlod et spor af sin mands blod. Hele tiden havde hun blikket stift rettet mod hoveddøren og var kun en lille meter fra den, da hun mærkede et fast greb om sine ankler og med et hårdt ryk blev hevet tilbage ind i stuen. Hun forsøgte at kæmpe imod, borede neglene ned i gulvbrædderne uden at bemærke, hvordan negle knækkede, og at den ene af dem røg af og blev siddende tilbage mellem to gulvbrædder. Manden, der havde holdt hendes ben, gav slip, men hun mærkede ikke smerten, da fødderne ramte gulvet hårdt.


Jette så ikke tilbage på mændene, da hun igen forsøgte at nærme sig hoveddøren. Men denne gang fulgte de med hende.


– Jeg siger ikke, var alt, hun nåede at fremstamme, før en smerte jog gennem hendes hånd og bredte sig ud i kroppen.


Den ene af mændene pressede al sin vægt ned på den og naglede hende til gulvet. Hun prøvede at bevæge sig væk, men nu stillede en anden af dem sig foran hende og forhindrede det.


Langsomt løftede hun blikket og så, at det var den unge nattevagt. Greb fat om hans ankler, klamrede sig til ham og græd:


– Hjælp mig, … vil du ikke nok?


Forsigtigt mødte hun Olivens blik, men der var ingen empati at spore. Så til sin rædsel, at Oliven fik overdraget den blodige kniv.


– Nej, du må ikke …, var det sidste Jette nåede at sige, før Oliven jog kniven gennem øjet på hende, og alt blev mørkt.


Efter at have myrdet museumschefen og hans kone tømte de fire mænd pengeskabet og tog alt, hvad de kunne finde af værdi i hjemmet og smed det ned i en sort plastiksæk.


De skyndte sig ud af huset, fulgt af munken, hen til en mørk Tesla, der stod parkeret foran indkørslen. Oliven holdt en sort sæk hen imod de andre. De fire mænd smed alt deres tøj og sko i den, iførte sig munkedragter og satte sig derefter ind i bilen, hvor den høje munk allerede havde placeret sig bag rattet. Oliven smed sækkene med de stjålne genstande og det blodige tøj ind i bilens bagagerum. Men før han selv satte sig ind til mændene, vendte han tilbage til huset, fandt en gren under en busk og slettede alle sporene på grusstien.


Uden at tænde lygterne forsvandt elbilen lydløst ned ad Højskolevej.

To unge fyre kom ind i Netto på Jernbanepladsen i Lyngby. Bortset fra farverne på deres hoodies var de ens påklædt, mørke jakker, jeans og sneakers.


Caroline sad ved kassen og fulgte dem med øjnene, indtil de forsvandt bag rækkerne med varer. Hun så på uret. Klokken var 21.53, syv minutter til lukketid.


Caroline Hermansen, cand.mag. i psykologi fra Københavns Universitet og med en ph.d. i parapsykologi fra Lunds Universitet i Sverige, havde de sidste seks måneder været på fuld tid i Netto. Et valg, de fleste ikke forstod, kritiserede hende for, og som hun konstant måtte forsvare.


Hendes professor, Jan Bengtsson, fra Lunds Universitet, var bare en blandt flere, der jævnligt kontaktede hende. Ikke at han kunne tilbyde hende et job med løn, tværtimod. Men han lovede hende til gengæld en bunke erfaring som sin frivillige assistent og understregede hver gang, han ringede:


– Du har investeret en masse tid og penge på at få din ph.d., Caroline. Du kan ikke stoppe nu, men du mangler erfaring. Før du overhovedet kan komme i betragtning til en forskerstilling, og jeg må understrege, en af de meget få stillinger, der bliver slået op rundt om i verden, er du nødt til at kunne skrive mere på dit cv end en ph.d. Hos mig kan du få den nødvendige erfaring, der vil kvalificere dig til en af disse stillinger.


– Frivilligt arbejde betaler ikke min husleje! afviste hun ham med hver gang.


– Jamen, hvorfor får du så ikke autorisation som psykolog, Caroline. Arbejd som psykolog, samtidig med at du får erfaring hos mig. Måske kan din far skaffe dig et job, han må have mange forbindelser. Og det behøver jo ikke at være for altid, bare indtil det lykkes for dig at finde en forskerstilling, mange har gjort det før dig.


Gid han ville lade mig være i fred! tænkte Caroline, hver gang hun så, at det var Bengtsson, der ringede. Og det skete oftere og oftere, at hun ikke besvarede hans opkald.


Bengtsson forstod ikke, at hun havde mistet gejsten. For seks måneder siden havde hun været optaget af at undersøge, og ville forhåbentlig en dag være medvirkende til at finde svar på, om den menneskelige bevidsthed var vidtrækkende, om to bevidstheder var i stand til at kommunikere med hinanden på trods af afstand. Men ikke længere, alt det var lige meget nu.


I tre år havde Bengtsson vejledt Caroline, altid presset hende til at yde sit bedste. Og nu havde han åbenbart påtaget sig opgaven med at hjælpe hende videre. Noget hun ikke havde bedt ham om, noget hun gerne ville have sig frabedt. Men måske, fordi hun var den første, der havde taget en ph.d. i parapsykologi hos ham på Lunds Universitet, var det vigtigt for ham, rent professionelt, at hun også fik ansættelse bagefter.


Bengtsson selv måtte gang på gang stå på mål for sin forskning og resultater. Var det videnskab eller bare nogle useriøse og bedrageriske forklaringer? Selv blev han kaldt for Lunds Universitets heksedoktor, og mange kollegaer, i ind- og udland, ønskede hans afgang. Intet ville behage ham mere end at bevise, at de tog fejl. Og nogle gange havde Caroline ham mistænkt for, at det med tiden, var blevet vigtigere for ham end selve beviset. Var hun nu også blevet en del af det, han følte, at han skulle bevise for omverdenen?


De to fyre kom hen til kassen og afbrød hendes tanker. Colaer og snold blev lagt på kassebåndet. Og det tog ikke Caroline mange sekunder at få varerne scannet ind.


– Det bli’r 102,50. Vil I ha’ en bon?


Den ene af fyrene rystede på hovedet, kørte sit betalingskort gennem kortlæseren og så på kammeraten, der var opslugt af et eller andet på sin telefon. Ingen af dem værdigede Caroline et blik.


Perfekt!


Hun var anonym. Lige som hun ønskede det, som hun fra første arbejdsdag havde gjort en indsats for at være. Altid iført Nettos bluse, et par gamle jeans, og da det begyndte at blive koldt, en vatteret vest, ingen makeup og håret løst samlet i en knude i nakken. Kunderne interesserede sig kun begrænset for hende, når de havde brug for hjælp, og kollegaerne havde for længst mistet interessen for hende, eftersom hun aldrig bød ind med noget, og deres spørgsmål altid blev mødt med skuldertræk og ligegyldige svar.


De havde som regel travlt i butikken, og der var nok at lave. Men jobbet krævede alligevel minimalt af hende, sætte varer på plads, hjælpe kunderne med at finde dem og sidde i kassen. Årstiderne og deres kommercielle højtider gled forbi hende på kassebåndet. Halloweens orange græskar, hvide skeletter og hekse var for en måneds tid siden blevet erstattet af julens røde nisser, glitrende juletræspynt og den traditionelle julemad.


Fyrene tog deres varer, og før de nåede ud af butikken, havde Caroline igen set på uret. Klokken var nu 21.59. Hun mærkede, at hun skulle tisse, men det kunne godt vente.


Om fem minutter, hvis jeg skynder mig, og om godt firehundrede skridt er jeg hjemme.


Det var cirka den tid, det tog at gå det antal skridt, der var mellem Netto og lejligheden på Engelsborgvej. Selvfølgelig afhængig af tidspunktet på dagen, afhængig af om der netop var ankommet et myldretidstog på Lyngby Station, så tunnelen under perronen blev fyldt med mennesker, der sinkede hende.


På vej ud af Netto, i færd med at lukke sin jakke, hørte Caroline en velkendt stemme kalde på sig. Hun så op.


Shit!


Det var Quinn! Kriminalassistent Quinn. Hun stoppede brat og var ved at falde over sine egne ben.


Bilen havde han parkeret skødesløst foran indgangen til Netto, og han stod lænet op ad den med hænderne dybt begravet i lommerne på læderjakken.


– Hej Caroline, gentog Quinn og rettede sig op.


Han gjorde ansats til at nærme sig hende.


– Hvad vil du? stoppede hun ham med.


Hun fornemmede en svag hovedrysten, da han så på hende og svarede:


– Der er noget, jeg godt vil tale med dig om.


– Jeg har ikke tid nu.


Caroline mærkede igen tissetrangen og begyndte at bevæge sig væk fra ham.


– Du må ringe til mig.


– Hvornår?


– Prøv i morgen!


Caroline havde allerede vendt ham ryggen.


– Ta’r du så telefonen denne gang? hørte hun ham sige højt.


Nej, selvfølgelig gør jeg ikke det, tænkte hun, og satte farten op.


– Caroline, for fanden. Det er vigtigt, det her, råbte Quinn efter hende.


Men Caroline var ligeglad, skyndte sig bare videre i retning af Lyngby Station. Kort efter hørte hun en bildør smække og lyden af en motor, der startede. Ud af øjenkrogen så hun Quinns bil suse forbi.

